Vse plenice, mikroporne prekrivne hlačke in zaščitne podloge se lahko sušijo v sušilnem stroju. Žal pa sušenje v sušilnem stroju zelo skrajša življenjsko dobo plenicam tako kot ostalemu perilu, le da to zaradi pogostosti pranja in sušenja pri plenicah veliko hitreje opazimo. V sušilnem stroju namreč prihaja do trenja, ki je proti koncu sušenja suho in povzroči veliko obrabo, kar lahko opazimo tudi na filtru ob vratcih sušilnega stroja. To obrabo lahko zmanjšamo, če plenic v sušilnem stroju ne posušimo do konca, temveč jih dosušimo na vrvi (ali radiatorju). Če ima pralni stroj možnost izbire števila vrtljajev centrifuge, je priporočljivo, da je to maksimalno, saj bolj ožeto perilo v vsakem primeru skrajša čas sušenja. Vsekakor pa tistim, ki imajo (tudi) možnost klasičnega sušenja na vrvi, priporočamo čim več sušenja na ta način. Ne le zaradi ekonomičnosti, temveč tudi ekološkosti, saj sušilni stroj porabi 3,5-krat več električne energije kot pralni stroj!